b'\n_START_ARTICLE_\nKulekj\xc3\xb8ring\n_START_PARAGRAPH_\nKulekj\xc3\xb8ring er en freestyle-gren innenfor skiidretten og er en kombinasjon av fart, teknikk og hopp.\n_START_SECTION_\nHistorikk\n_START_PARAGRAPH_\nKulekj\xc3\xb8ring har v\xc3\xa6rt en olympisk \xc3\xb8velse siden 1992, og Norge har hatt medaljevinnere fem ganger. Stine Lise Hattestad tok bronse i 1992 og gull i 1994, mens Kari Traa tok bronse i 1998, gull i 2002 og s\xc3\xb8lv i 2006.\n_START_SECTION_\nKonkurranse\n_START_PARAGRAPH_\nMan kj\xc3\xb8rer nedover en bakke som er maksimalt 270 meter og har opp til 70 kuler med 3-4 meters mellomrom og to hoppavsatser som gir ca. 10-15 meter lange hopp. Bakken skal if\xc3\xb8lge gjeldende FIS-regler best\xc3\xa5 av 10\xc2\xa0% kuler/hopp med 16 meter landing / 75\xc2\xa0% kuler/hopp med 16 meter landing / 15\xc2\xa0% kuler._NEWLINE_Kulekj\xc3\xb8ring avgj\xc3\xb8res b\xc3\xa5de av dommerkarakterer og p\xc3\xa5 tid. Poengene best\xc3\xa5r av 25\xc2\xa0% tid, 25\xc2\xa0% hopp og 50\xc2\xa0% teknikk. Hoppene gir 0-2,5 poeng og det er to dommere som bed\xc3\xb8mmer hoppene. Hvert hopp har en egen vanskelighetsgrad som man siden multipliserer med poengene for utf\xc3\xb8relsen av hoppet. Teknikken gir 0-5 poeng og i verdenscupen brukes det fem teknikkdommere der beste og d\xc3\xa5rligste resultat strykes. Deretter summeres poengene. Tidspoengene regnes ut via en avansert formel avhengig av hvor lang bakken er. Da f\xc3\xa5r man ut en \xc2\xabpace\xc2\xbb-tid som gir 5,5 poeng, og avhengig av om man kj\xc3\xb8rer raskere eller saktere enn denne tiden \xc3\xb8kes eller reduseres poengene. Menn skal kj\xc3\xb8re p\xc3\xa5 rundt 10 m/s og kvinner 8,5 m/s. Maksimalt kan man f\xc3\xa5 30 poeng, men oftest ligger man i verdenscupen p\xc3\xa5 en vinnerpoengsum p\xc3\xa5 dr\xc3\xb8yt 27 poeng._NEWLINE_Det arrangeres ogs\xc3\xa5 konkurranser der man kj\xc3\xb8rer parallelt.'